钦定古今图书集成/明伦汇编/氏族典/第418卷 > 《凌迪知万姓统谱》 > 萭章
## 钦定古今图书集成/明伦汇编/氏族典/第418卷 > 《凌迪知万姓统谱》 > 萭章

按《汉书萭章传》：“章字子夏，长安人也。长安炽盛，街闾
各有豪侠，章在城西柳市，号曰城西萭。子夏为京兆
尹，门下督，从至殿中侍中。诸侯贵人争欲接章，莫与
京兆尹言者。章逡循甚惧。其后京兆不复从也。与中
书令石显相善，亦得显权力，门车常接毂。至成帝初，
石显坐专权擅埶，免官，徙归故郡。显赀巨万，当去留”
床席器物数百万，直欲以与章，章不受。宾客或问其
故，章叹曰：“吾以布衣见哀于石君，石君家破，不能有
以安也，而受其财物，此为石氏之祸，萭氏反当以为
福耶？”诸公以是服而称之。河平中，王尊为京兆尹，捕
击豪侠，杀章及箭张回、酒市赵君都、贾子光，皆长安
名豪，报仇怨、养刺客者也。